ru fr cs kk kk ky ky ky uk ky ky ky ky ru krc ky uk ky ky el ky ky ky ky ky ky hbs_cyr ru ky ky ky ky ky ky ky tt ky ky mt be ky ky
"Алиби", 30.12.08 - 16-бет: •
Жыл деген - тек гана мезгилдин түшү же Жердин Күндү бир айланып келиши эместир. Жыл деген - иштер менен окуялар, кабыл болгон кыялдар жана арманда кеткен үмүттөр.
Жыл деген - Ай жамынган бул дүйнөдөгү адамзат турмушу чиймеленип келаткан Улуу китептин түбөлүк эсте калар барагы. Ал эми турмуш деген - оомалуу-төкмөлүү дүйнө. Ошон үчүн бир жыл экинчисине төп келбейт, ар биринин өз мээрими, каары бар. Ар бир жылдын өз аяны, наркы бар.
Ар бир эл, аз-көбүнө карабай, өз алдынча жыл сүрүп, күн сайын зыпылдап өтүп жаткан барактарын жаркын белгилер, кейиптер, түспөлдөр менен эсептешет. Байыркы чыгыш эли айбанат айлампасына негизделген жыл санакты инсандын жаман-жакшы сапаттарын иликтөө үчүн пайдаланышкан. Ал он эки айбанаттын алтоосу - үй жандыктары болсо, алтоосу - жапайы жаныбарлардан. Алардын бир айланып келиши - бир мүчөл деп айтылат. Мал жандуу калктын аң сезиминде жаныбарлардын мүнөзүндөгү табигый башаттар адамдарга да тогоштурулганы бекеринен эмес. "Азоо аттай чунаңдап", "кой маарек тартып", "кой оозунан чөп албаган", "өгүздөй өңүрөңдөп", "арстандай айбат менен", "эчкидей эштеңдеп", "далыңан билген доңуз белең?", "ит жандуу", "коёндой коркок", "тоок баш" деген салыштыруулар буга мисал. Эмнеси болсо да, өзүнүн момундугу, туягы менен жер чапчыганы жана берекеси менен таанылган 2009- уй жылы жалпыбызга бакыт-таалай, чың ден-соолук жана бакубат турмуш алып келсин!
Жаңы жыл майрамын тосуунун алдында, 29-декабрда карындашым Аиданы күйөөгө узаттык. Жуучулар алдыбызга келгенде, сүйүнөөрүбүздү же ыйлаарыбызды билбей оңтойсуз абалда калдык.
Аида үй-бүлөдө эң кичүүсү болгондуктан, бизге дагы деле кичине кыздай көрүнүп, анын чоңоюп, бой жеткенин байкабай калыптырбыз. "Кыздын барар жери күйөө" же "Кызды сураганга, кымызды ичкенге бер"- дегендей, бактылуу болсун деп колун сурап келгендер менен кошо жолго салдык. Күйөө балабыз Мирбек Кара-Бууранын Кайнар деген айылынан экен. Сыртынан сылык, сыпайы көрүнөт…Эмнеси болсо да, турмуштун оош-кыйышын чогу тартып, бири-бирин түшүнө билген, ыймандуу, бактылуу жаштардан болушун тилейли.
Карындашымдын бүлө курганына сүйүнүп турсак, ушул күнү эртең менен сарайдагы коюбуздун бирөө эгиз козу тууп койсо боло. Мындан туура бир жума мурда эле, короомдогу итим да жалгыз күчүк тууган. Эркек экен. Айрым аксакал-көксакалдардан сурасам, атын Сырттан коюп, эч кимге көрсөтпөй баксаң, мыкты ит болуп берет дешти. Бул деген миңдин бири деп кубантып коюшту. Мен болсо, мунун баарын жакшылыкка жоруп, Ала-Тоо койнундагы бардык мекендештерибизге да биздикиндей жакшылыктарды каалап кетмекчимин.
Кыргыздардын бала-бакчасына еврей улутундагы Аяз ата келип:
- Саламатсыңарбы балдар, тезинен катарга тизилгиле, азыр белектерди сатып аласыңар - деген экен.
Жаңы жыл алдында жетимдер үйүндөгү бир өспүрүм Аяз атага кат жазып, почтага алып келип таштайт. Почтада иштегендер аны кайда жиберээрин билишпей, ичин ачып окушса эле:
- "Аяз ата, мен жетимдер үйүндө чоңоюп жатам. Кышында сыртка чыгып, кар топу ойногонго менин башка балдардыкындай пальтом, баш кийимим, өтүгүм жана кол кабым жок. Мүмкүнчүлүгүңүз болсо, мага ушуларды салып жибересизби?"- деген суранычы жазылган экен.
Муну окуган почта кызматкерлери көздөрүнө жаш алып, ар кимиси колунан келген акчаны чогултуп, балага пальто, баш кийим, өтүк алышып, бирок кол капка акчалары жетпей калса да, аларды кат келген дарекке жөнөтүп жиберишет.
Жаңы жылдан кийин Аяз атага деген кат кайра баягы почтага келип түшөт.
Кызматкерлер ичин ачышса эле:
- "Кымбаттуу Аяз ата, пальто, баш кийим жана өтүгүңүз үчүн чоң рахмат. Бирок, эмнегедир кол кабыңыз мага жетпей калды, кыязы аны почтада иштегендер эле алып коюшса керек"- деп жазып жибериптир.
Панфилов районунун Кум-Арык айылынын тургуну Айнагүл Молдокулованы 60 жылдык юбилейи менен куттуктайм!
Ар дайым жүзүңдөн кубаныч кетпей, ырыскың бөксөрбөй, жакшылык жылоолоп жүрө берсин!
Кыйын кезек, таттуу күндөр баштан өттү,
Турмуштун түйнүн чечип, көрүп көптү.
Теңирим жакшылыкты тартуу кылып,
Алтымыштын сулуу кышы сени өптү.
Кут болсун алтымыш жаш - кутман курак,
Кубаныч көлкүп-ташып турган убак.
Ар дайым арабызда жүрө бергин,
Кошулсун каруу күчкө дагы кубат!
Дордой базарындагы Алканов базарынын борбордук өтмөгүнөн (центральный проход) келишим баада контейнерлер сатылат.
Сурап - билүү телефону: (0 555) 88-72-22.